Jhinder Bandi/Introduction

যেদিন Anthony Hopeএর The Prisoner of Zenda প্রথম বাহির হয় সেদিন রােমান্স রাজ্যের একটি নূতন পথ খুলিয়া গিয়াছিল। তারপর সেই পথে দেশ-বিদেশের অনেক যাত্রীই চলিয়াছেন। কিন্তু আশ্চর্যের বিষয়, আমাদের দেশে এই জাতীয় রােমান্সের প্রচুর উপাদান থাকা সত্ত্বেও ইতিপূর্বে কেহই তাহা ব্যবহার করেন নাই।

এই গল্পটি যখন ধারাবাহিক ভাবে ‘ভারতবর্ষে’ বাহির হইতেছিল, তখন কেহ কেহ পরদ্রব্য সম্বন্ধে আমার সততায় সন্দেহ প্রকাশ করিয়াছিলেন। গল্পের শিরােনামায় বড় বড় অক্ষরে যে-নামটি ছাপা হইতেছিল তাহার প্রতি বােধ হয় এই সন্দিগ্ধ ভদ্র মহােদয়গণের দৃষ্টি পড়ে নাই, পড়িলে বুঝিতে পারিতেন নামকরণ দ্বারা বংশপরিচয় স্বীকার করিয়া লওয়া হইয়াছে। অলমিতি-

শরদিন্দু বন্দ্যোপাধ্যায়

পৌষ ১৩৪৫ মালাড